กระทรวงเกษตรและสหกรณ์ เดินหน้ารัฐบาลดิจิทัล ปี 2563 ใช้ Big data และเทคโนโลยี ยกระดับการผลิตและราคาพืชผลเกษตร
กระทรวงเกษตรและสหกรณ์ เดินหน้ารัฐบาลดิจิทัล ปี 2563 ใช้ Big data และเทคโนโลยี ยกระดับการผลิตและราคาพืชผลเกษตรนางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ตั้งเป้าปี 2563 ให้ทุกหน่วยงานของกระทรวงฯ และทุกจังหวัดนำเทคโนโลยีและข้อมูลขนาดใหญ่ (Big data)มาใช้เพื่อยกระดับการดูแลภาคเกษตรและเพิ่มศักยภาพเกษตรกร โดยสั่งการให้มีคณะกรรมการขับเคลื่อนนโยบายเทคโนโลยี 4.0 เพื่อบูรณาการการทำงานกับหน่วยงานรัฐทุกหน่วยงาน สถาบันการศึกษาและวิจัยและภาคเอกชน ซึ่งคณะกรรมการฯ จะดูแลในเรื่องการใช้ข้อมูลและเทคโนโลยี เพื่อการวางแผนการผลิตและการตลาดที่แม่นยำ การขับเคลื่อนเกษตรอัจฉริยะและการพาณิชย์อิเล็กทรอนิกส์ ทั้งนี้ทางกระทรวงฯ อยู่ในระหว่างการพัฒนา 22 แอปพลิเคชันจาก 22 หน่วยงานเพื่ออำนวยความสะดวกด้านข้อมูลแก่เกษตรกรและประชาชนทั่วไป อาทิ การให้ข้อมูลสถานการณ์เพาะปลูกข้าว (Rice GIS) การวางแผนปลูกพืชให้ได้ผลตอบแทนที่เหมาะสม (Farm D) การยื่นแบบคำขออนุญาตค้าสัตว์ออนไลน์ การแจ้งปัญหาภัยแล้ง การให้ข้อมูลมาตรฐานสินค้าเกษตร (เพื่อการพัฒนาสินค้าเกษตรให้ได้มาตรฐาน)นายเฉลิมชัย ยังเห็นชอบ จัดตั้งศูนย์เทคโนโลยีเกษตรและนวัตกรรม (Agritech and Innovation Center) ใน 77 จังหวัดตั้งเป้าให้แล้วเสร็จในปีนี้เช่นกัน ซึ่งจะเป็นการทำงานร่วมกัน 6 ภาคีคือ กระทรวงเกษตรฯ กระทรวงพาณิชย์ กระทรวงอุตสาหกรรม สถาบันอุดมศึกษา ภาคเกษตรกรและภาคเอกชน มีเป้าหมายเป็นศูนย์เพื่อความเป็นเลิศประจำจังหวัดด้านการส่งเสริมการใช้เทคโนโลยีการเกษตร โดยจะใช้ฐานข้อมูลเดิมผสมผสานกับภูมิปัญญาท้องถิ่นและเทคโนโลยีเข้าด้วยกัน มีเกษตรกรผู้ประสบความสำเร็จมาถ่ายทอดความรู้ ส่งเสริมการบริหารจัดการแบบนาแปลงใหญ่ ติดอาวุธ Young Smart Farmer และ E-commerce